Úradný vestník L 039 , 11/02/2004 S. 0013 - 0014



Nariadenie Komisie (ES) č. 230/2004 z 10. februára 2004, ktorým sa mení a dopĺňa nariadenie (ES) č. 1972/2003 o prechodných opatreniach, ktoré sa majú prijať v súvislosti s obchodom s poľnohospodárskymi výrobkami v dôsledku pristúpenia Českej republiky, Estónska, Cypru, Lotyšska, Litvy, Maďarska, Malty, Poľska, Slovinska a Slovenska KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho spoločenstva, so zreteľom na Zmluvu o pristúpení Českej republiky, Estónska, Cypru, Lotyšska, Litvy, Maďarska, Malty, Poľska, Slovinska a Slovenska, najmä na jej článok 2 ods. 3, so zreteľom na Akt o pristúpení Českej republiky, Estónska, Cypru, Lotyšska, Litvy, Maďarska, Malty, Poľska, Slovinska a Slovenska, najmä na jeho článok 41 ods. 1, keďže: (1) Článok 4 ods. 4 nariadenia Komisie (ES) č. 1972/2003 [1] stanovuje, že nové členské štáty sú povinné bezodkladne vykonať súpis zásob, ktoré sú k dispozícii k 1. máju 2004, aby zabezpečili správne uplatňovanie poplatku na držiteľov nadbytočných zásob. Na uľahčenie zavedenia súpisu, ktorý obsahuje značné množstvo poľnohospodárskych výrobkov a výrobkov nezaradených do prílohy I, a na účinné zvládnutie možného rizika môžu členské štáty používať systém analýzy rizika na zistenie totožnosti držiteľov nadbytočných zásob. (2) Je potrebné zabrániť, aby tovar, na ktorý bola vyplatená vývozná náhrada, bol zvýhodnený akýmkoľvek intervenčným opatrením alebo pomocou podľa ustanovení hlavy I kapitoly II a III nariadenia Rady (ES) č. 1255/1999 [2] zo 17. mája 1999 o spoločnej organizácii trhu s mliekom a mliečnymi výrobkami. (3) Nariadenie (ES) č. 1972/2003 by sa v dôsledku toho malo zmeniť a doplniť. (4) Opatrenia, ustanovené v tomto nariadení sú v súlade so stanoviskom všetkých dotknutých riadiacich výborov, PRIJALA TOTO NARIADENIE: Článok 1 Nariadenie (ES) č. 1972/2003 sa mení a dopĺňa takto: 1. článok 4 sa mení a dopĺňa takto: a) odsek 4 sa nahrádza takto: "4. Nové členské štáty sú povinné na zabezpečenie správneho uplatňovania poplatku uvedeného v odseku 1 bezodkladne vykonať súpis zásob, ktoré sú k dispozícii k 1. máju 2004. Na tento účel môžu použiť systém zisťovania totožnosti držiteľov nadbytočných zásob založený na analýze rizika pri náležitom zohľadnení najmä týchto kritérií: - druh činnosti držiteľa, - kapacita skladovacích priestorov, - úroveň činnosti. Nové členské štáty sú povinné oznámiť Komisii najneskôr do 31. októbra 2004 množstvo výrobkov v nadbytočných zásobách, okrem tých množstiev vo verejných zásobách, ktoré sú uvedené v článku 5."; b) v druhej, tretej, šiestej, deviatej a desiatej zarážke odseku 5 sa číselný znak KN "200940" nahrádza znením "200941 a 200949"; 2. názov článku 8 "Dôkaz o nezaplatení náhrad/výrobnej náhrady" sa nahrádza znením "Dôkaz o nezaplatení náhrad"; 3. v článku 9 sa druhá veta nahrádza takto: "Výrobok, na ktorý bola vyplatená vývozná náhrada, nemá nárok ani na výrobnú náhradu, ak sa používa pri výrobe výrobkov uvedených v prílohe I k nariadeniu Komisie (ES) č. 1722/93 alebo v prílohe I k nariadeniu (ES) č. 1265/2001, ani na akékoľvek intervenčné opatrenie alebo pomoc podľa ustanovení hlavy I kapitoly II a III nariadenia (ES) č. 1255/1999." Článok 2 Toto nariadenie nadobúda účinnosť pod podmienkou nadobudnutia platnosti Zmluvy o pristúpení Českej republiky, Estónska, Cypru, Lotyšska, Litvy, Maďarska, Malty, Poľska, Slovinska a Slovenska a v deň nadobudnutia jej účinnosti. Uplatňuje sa do 30. apríla 2007. Toto nariadenie je záväzné vo svojej celistvosti a je priamo uplatniteľné vo všetkých členských štátoch. V Bruseli 10. februára 2004 Za Komisiu Franz Fischler člen Komisie [1] Ú. v. ES L 293, 11.11.2002, s. 3. [2] Ú. v. ES L 160, 26.6.1999, s. 48. Nariadenie naposledy zmenené a doplnené nariadením (ES) č. 1787/2003 (Ú. v. EÚ L 270, 21.10.2003, s. 121). --------------------------------------------------